[{"text_idx": "#000018", "text": "Mae\u2019n anhygoel sut mae PETHAU yn hel. Rydw i wastad wedi ystyried fy hun yn berson eithaf da o ran mynd ati i glirio pethau allan yn rheolaidd, ond fe sylweddolais i\u2019n fuan dros y cyfnod clo gymaint o bethau sydd gen i mewn droriau a chypyrddau, yn eistedd yno, yn cymryd lle. Felly, fel llawer i un arall, rydw i wedi bod yn gwneud ymdrech wirioneddol i gael trefn go iawn ar bethau."}, {"text_idx": "#000019", "text": "Mae\u2019r broses yma o roi trefn ar bethau yn un od. Mae \u2018na hyd yn oed raglenni a llyfrau sy\u2019n dweud wrthym ni sut i fynd ati i wneud hyn (Ydy o\u2019n \u2018Tanio Llawenydd\u2019? Os na, yna allan a\u0302 fo). Rydw i wedi sylw fy mod i\u2019n rhoi pethau mewn dau gategori. Yn gyntaf - defnydd. Ydw i\u2019n ei ddefnyddio fo\u2019n rheolaidd? A fydda i\u2019n ei ddefnyddio fo eto yn y dyfodol? Os ie, yna mae\u2019n aros. Yna sentimentaliaeth, a faint ydw i\u2019n ei hoffi yn gyffredinol, ac i mi mae hyn yn llawer anoddach. Mae gen i ganwyllbrennau ddaeth yn anrheg priodas, ac os ydw i\u2019n onest, dydw i ddim yn eu hoffi nhw, ac eto...maen nhw\u2019n dal i fod yno, yn eistedd ar y silff. Mae gen i luniau a llythyrau a wnaeth fy mhlant pan yn fach, a phethau rydw i wedi eu hetifeddu gan neiniau a theidiau, a phob math o wrthrychau eraill nad oes ganddyn nhw werth ariannol efallai, ond sydd wedi eu buddsoddi gyda theimladau ac atgofion. Ac i mi, dyma\u2019r pethau sydd yn llawer anoddach cael gwared arnyn nhw."}, {"text_idx": "#000020", "text": "Yn aml fe glywn ni ei bod ni\u2019n byw mewn cymdeithas sy\u2019n taflu pethau i ffwrdd, ac mae\u2019n anodd dadlau gyda hyn, am y byddai unrhyw gip ar ystadegau tirlenwi yn cadarnhau hyn. Ond er gwaethaf hyn, mae\u2019n ymddangos bod cadw gafael ar bethau arbennig y nodwedd gyffredin iawn. Mae gan lawer ohonom ni gypyrddau neu silffoedd yn y ty\u0302 ble rydym ni\u2019n arddangos gwrthrychau pwysig, ac ambell i dro mae hierarchaeth i hynny ... Mae fy Nain er enghraifft yn gosod y pethau mae\u2019n eu trysori\u2019n fawr ar ei silff ben ta\u0302n, gyda\u2019r pethau llai pwysig mewn mannau eraill. O feddwl amdanynt fel yma, mae ein cartrefi ni yn dod yn amgueddfeydd neu orielau, wedi eu curadu gennym ni."}, {"text_idx": "#000021", "text": "Mae\u2019n ymddangos bod pwysigrwydd gwrthrychau, yn enwedig ailwampio ac adnewyddu hen wrthrychau, wedi dod yn boblogaidd iawn yn ystod y pandemig. Efallai bod hyn yn rhannol oherwydd yn sydyn reit y llynedd fe ddaeth hi\u2019n anodd cael gafael ar bethau newydd. Mae gen i gof o geisio archebu nwyddau crefftau cartref a doedden nhw ddim ar gael...felly roedd rhaid inni wneud gyda beth oedd gennym ni yn y ty\u0302. Cymrwch raglen deledu fel The Repair Shop, sydd bellach mor boblogaidd nes ei bod hi wedi symud i slot amser brig. Mae pleser pendant i\u2019w gael o wylio crefftau sy\u2019n gysylltiedig ag adfer hen bethau, ond efallai mai hanfod y rhaglen yw gweld yr ystyr sydd y tu o\u0302l i\u2019r gwrthrychau yma sydd wedi eu hadnewyddu (ac ambell i ddeigryn ar y diwedd hefyd). Mae\u2019n debyg eu bod nhw\u2019n dal atgofion a theimladau mewn ffordd sydd yn cysylltu\u2019r person yna gyda phobl, mannau ac adegau eraill, yn wahanol iawn i rywbeth sydd efallai yn ddisglair a newydd, ond yn amddifad o ystyr."}]